Koeberg se sirene binnekort getoetsDie Koeberg-kernkragsentrale. (Argieffoto) Daar is geen rede vir Kapenaars om paniekbevange te raak wanneer hulle Dinsdagoggend die Koeberg-kragsentrale se sirene teen volle volume hoor nie. Die kragsentrale buite Melkbosstrand naby Kaapstad gaan tussen 10:00 en 12:00 sy openbare waarskuwingstelsel toets om te verseker dat dit steeds in werkende orde is. Eskom sê die sirene sal in Atlantis, Duynefontein, Melkbosstrand, Van Riebeeckstrand, Philadelphia, Bloubergstrand, Bloubergrant, West Beach, Sunningdale, Parklands, Robbeneiland en die omliggende plase rondom die Koeberg-kragsentrale gehoor word. “Jy hoef nie oor te gaan tot optrede nie. Dit is slegs ’n toets,” het Eskom gesê. Die kragvoorsiener het wel ’n beroep op Kapenaars gedoen om hul troeteldiere liefs binnenshuis te hou aangesien veral honde geneig is om weens die loeigeluid weg te hardloop. Die kragvoorsiener het ook gevra dat mense hul radio’s en televisies afskakel sodat hulle die aankondiging kan hoor oor wanneer die toets begin. Individuele sirenes kan dalk Woensdag en Donderdag weer getoets word, sou dit nodig wees.